Drie vas oor plofstof, vuurwapenDie plofstof waarop beslag gelê is. foto: SAPD Drie mans sal binnekort in die Vryburg-landdroshof in Noordwes verskyn vir die onwettige besit van ŉ vuurwapen en plofstof. Kol. Sabata Mokgwabone, woordvoerder van de polisie, het gesê lede van die taktiesereaksie-eenheid het Saterdag ŉ wenk ontvang oor ŉ motor met drie verdagte insittendes. Die beamptes het die motor op die N18 sowat 10km buite Stella gevind en die bestuurder beveel om af te trek. Volgens Mokgwabone was die motor van Mahikeng na Kuruman onderweg. Die motor is deursoek en die beamptes het op ŉ vuurwapen en “buise plofbare jel” beslag gelê. Voorlopige ondersoek dui daarop dat die vuurwapen in 1987 in Vryheid, KwaZulu-Natal, as vermis aangemeld is. Drie mans, onderskeidelik 32, 34 en 43 jaar oud, is in hegtenis geneem en sal binnekort in die hof verskyn. Lt.genl. Baile Motswenyane, polisiekommissaris in Noordwes, het die polisie geloof vir die vinnige reaksie en inhegtenisneming van die verdagtes.